eTV groet ‘rowwe manne’ ná 16 jaarWWE (Foto: Verskaf) Die televisiekanaal eTV het Vrydag bekend gemaak dat hy vanaf 1 September nie meer die WWE-stoeiprogram sal uitsaai nie. Marlon Davids, besturende direkteur van eTV-kanale, sê die besluit om nie die kontrak vir dié program te hernu nie, is nie ligtelik opgeneem nie. Die televisiekanaal saai al sedert 2001 die program uit. “Nadat ons na die hernuwingsmoontlikhede in die kontrak gekyk het, het ons besluit om voortaan eerder te fokus op vermaakprogramme wat die laaste 12 maande begin wys het,” sê Davids. Hy sê die kanaal is trots op sy groei die afgelope tydperk, en skryf dit grootliks toe aan plaaslike en internasionale drama-, komedie- en realiteitsreekse wat deesdae uitgesaai word. “Ons is vol selfvertroue dat ons kykers sal aanhou om die kanaal se nuwe rigting te ondersteun, en dat hulle voortaan steeds vermaak sal word deur die vars inhoud wat tans op die kanaal te sien is en wat in die toekoms nóg meer uitgebrei gaan word.” Talle bekroonde reekse soos How To Get Away With Murder, Empire, Hostages, Ray Donovan, Black-ish en The Fixer is sommige van die programme wat deel is van die kanaal se nuwe programrooster. WWE op Saterdae en Sondae word vervang met flieks. In weeksdae word dit vervang met House, ’n Amerikaanse mediese dramareeks.